
  Sabotaging the Capitalist Order
  <http://subvertingcapitalism.blogspot.com/>

Anti Capitalism Subversive Activities

One book. Then another. And another.
...until the Machine crumbles


    23 februarie 2008


      Jean Hatzfeld – Un anotimp al maşetelor (1)
      <http://subvertingcapitalism.blogspot.com/2008/02/jean-hatzfeld-un-anotimp-al-maetelor-1.html>


În 4 mai 2004, în Adevărul literar şi artistic, doamna Felicia Antip
publica recenzia cărţii lui Jean Hatzfeld Un anotimp al maşetelor (Une
saison de machettes), o carte groaznică, în care lumea este privită prin
ochii ucigaşilor participanţi la unul din cele mai mari genocide
contemporane.

Mai jos urmează prima parte; următoarele două părţi vor fi postate pe
măsură ce le scriu. În textul original Rwanda era ortografiat Ruanda;
ambele variante sunt corecte, dar Rwanda e mai comun.



"Regula nr. 1 era să ucizi; regula nr. 2 nu exista"

/
/

Une saison de machettes un anotimp al maşetelor
<http://www.amazon.fr/Une-saison-machettes-Jean-Hatzfeld/dp/2020679132>/Pancrace/
(cultivator, 25 de ani): În anotimpul acela al omorurilor, ne sculam mai
devreme decât de obicei, ca să înfulecăm multă carne; iar pe la
nouă-zece ne adunam pe terenul de fotbal (...) Regula nr. 1 era să
ucizi; regula nr. 2 nu exista.

/Ignace /(62 de ani, propietar de pământ, fost zidar): Cei care vroiau
să cânte, cântau (...) Nu se alegeau cântece speciale pentru a încuraja,
nu se cânta nici un cuvânt patriotic, ca cele de la radio, nici o vorbă
rea sau batjocoritoare despre tutsi. Nu era nevoie de versuri
încurajatoare, se alegeau în mod firesc cântece tradiţionale care ne
plăceau. Erau un fel de coruri în marş (...) În mlaştini, era suficient
să scotoceşti şi să ucizi până la fluierul final. Câteodată, fluierul
era înlocuit de un foc de armă. Era singura noutate a zilei.

/Fulgence/ (cultivator, 33 de ani, catolic fervent, vicar benevol, ţinea
locul preotului care slujea mai multe parohii): Consilierul comunal din
Kibungo i-a convocat pe toţi hutuşii (...) Ne-a spus că de acum înainte,
nu mai trebuie să facem nimic altceva decât să-i ucidem pe tutsi.

/Adalbert /(cultivator, 23 de ani): La început, primarul, prefectul,
consilierii municipali coordonau totul împreună cu foştii militari şi
poliţişti, pentru că aceştia aveau arme (...) După aceea au devenit şefi
tinerii cei mai curajoşi. Eu m-am făcut din prima zi şef peste
locuitorii din Kibungo. Până atunci fusesem conducătorul corul bisericii
(...) Ne plăcea să fim împreună, în bandă (...) Când cineva avea o mică
scuză, te propuneai să faci partea lui de muncă în acea zi./
/

/Élie/ (fost militar şi poliţist, cultivator): Trebuia să acţionăm
repede, n-aveam dreptul la zile libere, în nici un caz duminica, trebuia
să terminăm. Se suprimaseră toate ceremoniile. Eram angajaţi cu toţii,
în mod egal, pentru o singură treabă, să ucidem toţi păduchii.

/Jean-Baptiste/ (funcţionar public, recenzor şi agent comercial şef al
comunei, 38 de ani): Omorurile au început fără o metodă bine pusă la
punct. Era o singură regulă: să se persevereze până la capăt, să se
păstreze un ritm satisfăcător, să nu fie cruţat nimeni şi să se
jefuiască tot ce se găsea.


Au cuvântul, pentru prima oară, ucigaşii. Mărturisesc că unele dintre
cărţile despre care am scris de-a lungul anilor mi s-au şters din minte
cu totul. Sunt sigură însă că nu voi uita niciodată această carte
halucinantă şi, până în ziua de azi, unică în felul ei. Despre Holocaust
şi despre alte genociduri s-a scris numai pe baza mărturiilor
supravieţuitorilor şi ale celor care au fost de faţă din întâmplare sau,
în cazul ziariştilor, deliberat şi folosind, eventual, documente.
Asasinii n-au fost întrebaţi sau, dacă au fost întrebaţi, au preferat să
nu vorbească. Există câteva excepţii de mărturii parţiale ale unor
făptuitori, de exemplu în cartea despre Eichmann, scrisă de Hannah
Arendt după procesul de la Ierusalim.

Jean Hatzfeld (fost ziarist la /Libération/, autorul unei cărţi despre
războiul din Bosnia, care a renunţat la profesiunea lui pentru a cerceta
retrospectiv genocidul comis în Rwanda în primăvara anului 1994) nu s-a
mulţumit cu grozăviile descoperite şi descrise de el în /Dans le nu de
la vie/, volum alcătuit în esenţă din declaraţii ale unor membri ai
populaţiei tutsi, exterminată sistematic de concetăţenii lor hutu în
cele o sută de zile ale masacrului. După apariţia în anul 2000 a acestei
relatări despre genocidul record din Rwanda (opt sute de mii de bărbaţi,
femei şi copii, adică mai mult de o zecime din populaţia ţării,
măcelăriţi cu maşetele în răstimp de o numai o sută de zile), s-a întors
de mai multe ori la faţa locului, a purtat de-a lungul a doi ani
discuţii cu membrii unei bande de ucigaşi din regiunea Kibungo, unde
misiunea de a-i măcelări pe cei 60.000 de locuitori tutsi a fost
îndeplinită cu sârg, cu entuziasm şi cu maximum de eficienţă şi la
sfârşitul anului trecut, adică la aproape zece ani de la evenimente a
publicat o înmărmuritoare carte-document, distinsă cu Premiul /Femina/.

Cum pot fi transformaţi nişte oameni obişnuiţi, cultivatori de pământ,
institutori, fotbalişti, funcţionari publici, slujitori ai bisericii, în
fiare care nu simt decât satisfacţia datoriei împlinite când îşi
măcelăresc în neştire, într-o veselie, semeni, vecini, colegi cunoscuţi?
Răspunsurile la această întrebare şi la toate cele care derivă din ea –
reacţia soţiilor, existenţa sau inexistenţa unei atitudini diferite faţă
de prunci, faţă de foşti camarazi, vecini, prieteni, membri de familie,
concilierea faptelor săvârşite cu pioşenia creştinească, lipsa de
remuşcări, liniştea sufletească a tuturor făptuitorilor genocidului –
sunt numeroase, amănunţite, chiar exhaustive şi totuşi deloc
lămuritoare. Ceea ce nu înţelesesem înainte de a citi cartea rămâne şi
mai de neînţeles după ce-am terminat-o. Poate pentru că există
răspunsuri pe care mintea le refuză.

Înainte de a arăta cum s-a întâmplat totul şi cum s-au lăsat ucigaşii
convinşi să vorbească, se cer precizate două sau trei lucruri:

Masacrul fără precedent şi fără asemănare în contemporaneitate s-a
produs nu într-o comunitate primitivă, lipsită de structuri şi de
constrângerile decurgând din ele, ci într-o ţară atât de bine organizată
încât s-a putut acţionat coordonat, pe bază de ordine venite de la
centru, a căror aducere la îndeplinire era controlată cu stricteţe.
Autorii nu erau marginali oligofreni, elemente declasate, sălbatici
nededaţi cu civilizaţia, ci, aproape fără excepţie, toţi cetăţenii de
naţionalitate hutu, în imensa lor majoritate oameni aşezaţi, familişti,
care-şi câştigau cinstit existenţa, credeau în Dumnezeu, se duceau la
biserică, îşi iubeau copiii. Un supravieţuitor, institutor la N'tarama,
povesteşte: /"Directorul şcolii şi inspectorul şcolar din sectorul meu
au participat la omoruri folosind ghioage cu cuie. Doi colegi profesori
cu care înaine ieşeam la o bere şi schimbam impresii despre elevi au pus
osul la treabă, dacă pot să spun aşa. Un preot, primarul, subprefectul,
un doctor, au ucis cu mâinile lor. Purtau pantaloni de olandă plisaţi,
îşi făceau siesta cum se cuvine, circulau cu maşina sau cu motocicleta.
Aceşti oameni cu bună pregătire intelectuală, cât se poate de stăpâni pe
sine, şi-au suflecat mânecile pentru a apuca zdravăn maşeta. Aşa că,
pentru cineva ca mine, care a predat toată viaţa discipline umaniste,
aceşti criminali constituie un mister înspăimântător."/

Cele o sută de zile în care întreaga populaţie hutu a Rwandei a pus mâna
pe uneltele de lucru ale cultivatorilor, maşetele şi le-au folosit nu
pentru a recolta fasole ci pentru a cosi, sau, cum spuneau ei, pentru a
"a tăia" oameni, nu datează dintr-un trecut îndepărtat, nebulos: ele au
început la 7 aprilie şi s-au încheiat la 4 iulie 1994. Ce făceam noi
atunci? Ce anume ne preocupa? În ce direcţii privea lumea în perioada
aprilie-iulie 1994? Spre Iugoslavia, spre alte câteva probleme mai mult
sau mai puţin stringente care constituiau actualitatea urmărită de
mass-media şi, bineînţeles, spre problemele interne proprii, totdeauna
şi pretutindeni mai preocupante decât ceea ce se întâmplă în afara ţării.

Rwanda nu era teritoriu izolat, ferit de privirile vigilente ale
forurilor internaţionale, ale organizaţiilor pentru apărarea drepturilor
omului, ale fundaţiilor umanitare, ale presei. Numai că, îndată săvârşit
atentatul din 6 aprilie 1994, când preşedintele Rwandei, Juvénal
Habyarimana, a fost ucis prin doborârea avionului său deasupra
aeroportului din Kigali şi după asasinarea, a doua zi, a mai multor
personalităţi politice de orientare democratică, printre care şi
prim-ministrul, doamna Agathe Uwilingizimana, de naţionalitate hutu,
urmate de instalarea unei regim "revoluţionar", străinii au dat bir cu
fugiţii. Ca şi cum s-ar fi dat un semnal pentru retragerea bruscă,
simultană, a tuturor martorilor posibilii. Un pod aerian organizat pe
aeroportul Kanombé şi convoaie rutiere dirijate spre ţările vecine au
făcut posibilă evacuarea rapidă a nerwandezilor din ambasade,
universităţi, mănăstiri şi din toate instituţiile. Jean Hatzfeld repetă
doar ce-a aflat de la cei pe care-i convinsese să i se confeseze. Ca
urmare, perspectiva lui este limitată la ceea ce s-a întâmplat în zona
lor de acţiune. La două zile după explozia avionului prezidenţial,
masacrele începuseră în oraşe, nu însă şi în comuna Nyamata. Un
detaşament al căştilor albastre cu trei vehicule blindate a trecut pe
rând pe la mănăstire, pe la maternitatea St. Martha şi pe la spital şi
i-a îmbarcat pe toţi albii, cinci preoţi şi trei surori de caritate
elveţiene. Maicile au încercat să le ia cu ele pe surorile tutsi, dar
militarii le-au răspuns: /"Nu, sunt rwandeze, locul lor e aici, e
preferabil să fie lăsate cu fraţii şi surorile lor"/. Aveau să fie
/"tăiate"/, ciopârţite cu toatele, împreună cu lehuzele şi cu
nou-născuţii la 14 aprilie, după ce cei cinci mii de credincioşi
fuseseră ucişi în biserica din aceeaşi comună de alţi credincioşi de
aceeaşi religie cu ei. În ziua următoare, alţi cinci mii de oameni au
fost măcelăriţi în altă biserică, la N'tarama, la o depărtare de 30 de
kilometri. Menţinându-se acelaşi ritm susţinut al "muncii", sarcina a
fost îndeplinită cu mult înainte de termen.

O, nu, comunitatea internaţională n-a rămas indiferentă: Consiliul de
Securitate al ONU a calificat drept genocid masacrele din Rwanda. La 3
octombrie. Mai bine mai târziu decât niciodată, dar oricum degeaba, fără
efecte. Între timp, milioane de hutu fugiseră în Congo de teama
represaliilor. În noiembrie, Frontul Patriotic Revoluţionar din Rwanda a
invadat partea estică a statului Congo, ucigând, la rândul său, zeci de
mii de refugiaţi hutu. Două milioane de refugiaţi s-au întors în ţară,
dar, în mai 1997, armata rwandeză a întreprins un marş de 1500 km în
Congo, l-a pus pe fugă pe preşedintele de proastă faimă Mobutu şi a
instalat un regim nou la Kinshasa. La 1 ianuarie 2002, Frontul Popular
Revoluţionar din Rwanda a preluat puterea şi a proclamat Republica a
III-a, sub preşedinţia lui Paul Kagame, conducătorul FPR. La 1 ianuarie
2003, un decret prezidenţial a autorizat punerea în libertate a celor
mai mulţi dintre rwandezii condamnaţi anterior pentru genocid. Oricum,
pedepsele fuseseră neaşteptate de blânde.

Jean Hatzfeld comentează cu competenţă şi pătrundere stupefiantele
mărturii, explicând şi cum a reuşit să-i înduplece pe asasinii de ocazie
să se confeze şi ce anume a determinat decizia autorităţilor de a
recurge la genocid şi toate celelalte aspecte tulburătoare ale
realităţii de neconceput pe care o reproduce. Săptămâna viitoare, voi
reproduce câteva dintre comentariile şi concluziile lui. Până atunci,
însă, iată cum şi-au trăit făptuitorii experienţa vânătorii de semeni:

/Ignace:/ La început eram prea înfierbântaţi ca să gândim. După aceea,
ne-a intrat în obişnuinţă. În starea în care eram nu ne deranja că ne
tăiem toţi vecinii, până la ultimul. Devenise ceva de la sine înţeles.
Numai erau bunii noştri vecini din totdeauna, cei care ne întindeau
sticla de băutură în cârciumă, pentru că nu mai aveau ce căuta acolo. Nu
mai erau cei ce fuseseră înainte şi nici noi nu mai eram aceiaşi. Nu ne
jenam de ei sau de trecut, pentru că nu jenam de nimic.

/PIO/ (20 de ani, membru al echipei de fotbal şi al corului bisericesc):
Nu mai vedeam fiinţe omeneşti când dădeam peste tutsi în mlaştini. Vreau
să zic oameni ca noi, împărtăşind gânduri şi sentimente asemănătoare.
Vânătoarea era sălbatică, vânătorii erau sălbatici, vânatul era
sălbatic, sălbăticia punea stăpânire pe suflete. Nu deveniserăm doar
criminali: deveniserăm o specie feroce într-o lume barbară. Nu e un
adevăr credibil pentru cineva care nu l-a trăit în muşchii lui. Viaţa
noastră de fiecare zi era supranaturală şi sângeroasă; şi asta ne
convenea de minune.

/Pancrace: /Este foarte demoralizant să ucizi, fie chiar şi un animal,
dacă tu eşti cel care trebuie să ia decizia. Dar dacă trebuie să asculţi
de consemnul autorităţilor, dacă eşti sensibilizat cum se cuvine, dacă
te simţi împins şi tras, dacă ştii că masacrul va fi total şi fără
consecinţe nefaste în viitor, te simţi liniştit şi senin. O faci fără
pic de ezitare.

/Jean-Baptiste:/ Cu cât ucideam mai mult, cu atât era mai mare pofta
noastră de a continua. Pofta, dacă nu e nimeni care s-o pedepsească, nu
te părăseşte niciodată. Era vizibilă în ochii noştri scoşi din orbite de
setea de a omorî.

/Alphonse/ (proprietar de pământ şi comerciant, 39 de ani, bun fotbalist
şi bun catolic): Omul se poate deprinde să ucidă dacă ucide fără să se
oprească. Poate chiar să se transforme în fiară fără să-şi dea măcar
seama. Unii ajunseseră să se ameninţe între ei când nu mai aveau tutsi
sub maşete. Ghiceai pe chipul lor nevoia de a ucide (...) Mie nu-mi era
frică de moarte; într-un fel, uitam că omor persoane vii. Nu mă mai
gândeam nici la viaţă nici la moarte. Îmi era însă frică de sânge.
Duhnea şi te mânjea. Seara, îmi spuneam: la urma urmei, sunt un om plin
de sânge, tot sângele ăsta care gâlgâie va aduce nenorocire, un blestem.
Moartea nu mă alarma, dar acest exces de sânge, da.

/Joseph-Désiré:/ (absolvent de şcoală normală, învăţător, 31 de ani,
singurul din bandă implicat în pregătirea genocidului cu câteva luni
înainte de săvârşirea lui, a fost şi singurul dintre interlocutorii lui
Hatzfeld condamnat iniţial la moarte, pedeapsa fiind însă comutată
ulterior în închisoare): Cel care se avânt cu maşeta în mână nu mai
auzea nimic. Îşi uita în primul rând propriul nivel intelectual. Acest
program repetat ne dispensa de a reflecta. Te duceai, te întorceai fără
să-ţi treacă prin minte vreun gând.

/Fulgence:/ Deveneam din ce în ce mai răi, din ce în ce mai calmi, din
ce în ce mai sângeroşi. Nu ne gândeam însă seama că deveneam din ce în
ce mai ucigaşi. Cu cât tăiai mai mulţi, cu atât devenea mai simplu să tai.

/Adalbert: /La începutul omorurilor, eram grăbiţi şi rădeam totul pentru
că eram înverşunaţi. La jumătatea acţiunii, ucideai cu nonşalanţă.
Timpul scurs şi victoria ne încurajau să tărăgănăm. La început puteai să
te simţi mai patriot sau mai merituos când izbuteai să-i prinzi pe
fugari, mai târziu s-a renunţat la acest mod de a gândi. Ucideam pentru
a ne termina treaba. Unii dădeau semne de oboseală din cauza acestei
corvezi însângerate. Pe alţii îi amuza să-i facă să sufere pe tutsi
pentru că asudaseră atâtea zile din cauza lor.

/Léopord/ (dintr-o familie de cultivatori, 22 de ani, catolic
practicant): Pentru că ucideam într-una, începeam să simt că nu are nici
un efect asupra mea. Nu resimţeam plăcere, ştiam că nu voi fi pedepsit,
ucideam fără consecinţe, mă adaptam fără probleme. Plecam dimineaţa fără
nici o stânjeneală, mă grăbeam, vedeam că munca şi rezultatul ei îmi fac
bine, asta-i tot. În timpul omorurilor, tot ce gândeam despre persoana
tutsi era că trebuie suprimată. Precizez că de la primul domn pe care
l-am ucis până la ultimul, n-am regretat pe nimeni.


A doua parte urmează aici
<http://subvertingcapitalism.blogspot.com/2008/02/jean-hatzfeld-un-anotimp-al-masetelor-2.html>.


Felicia Antip

Publicat la 4 mai 2004 în Adevărul literar şi artistic, pg. 15


Publicat de Geo Atreides la 04:42
<http://subvertingcapitalism.blogspot.com/2008/02/jean-hatzfeld-un-anotimp-al-maetelor-1.html>

*Etichete:* *Little Eichmann*
<http://subvertingcapitalism.blogspot.com/search/label/Little%20Eichmann>,
*Seeing against the grain*
<http://subvertingcapitalism.blogspot.com/search/label/Seeing%20against%20the%20grain>



        6 comentarii:

drina <http://www.blogger.com/profile/01887747201185040865> spunea...
    Am impresia ca se spune "maceta". Nu sunt sigura, dar asa parca imi
    suna mie bine. 
    24.02.2008 07:46 <#comment-4780042929573765110>
    <http://www.blogger.com/delete-comment.g?blogID=5505898521983641553&postID=4780042929573765110>

Geo Atreides <http://www.blogger.com/profile/10953070062431756345>
spunea...
    Drina, e cam frivol comentariul tau.
    Chiar n-are nici cea mai mica importanta la postul asta cum se scrie
    maşetă.
    G. 
    24.02.2008 15:23 <#comment-1053271288797637921>
    <http://www.blogger.com/delete-comment.g?blogID=5505898521983641553&postID=1053271288797637921>

drina <http://www.blogger.com/profile/01887747201185040865> spunea...
    Hmm. Ba tocmai d-aia, pentru ca postul e prea bine documentat si
    destul de mare, nu prea merge sa dai cu "maseta in balta" la
    sfarsit. Iar eu chiar ma intrebam sincer cum se zice si daca si in
    "Adevarul" apare la fel sau ai tradus tu sub influenta francezei.
    Gata. Nu mai zic nimic, ca dupa aia te superi de tot. 
    24.02.2008 18:01 <#comment-2486202481908720939>
    <http://www.blogger.com/delete-comment.g?blogID=5505898521983641553&postID=2486202481908720939>

Geo Atreides <http://www.blogger.com/profile/10953070062431756345>
spunea...
    Felicia Antip e autoarea textului, eu doar il scriu/technoredactez
    dupa un A.L.I.A. din 2004.

    Da, ma supar cand cineva citeste un asemenea text si singura
    problema pe care simte ca trebuie s-o comenteze e spelling-ul lui
    machete.
    G. 
    24.02.2008 18:06 <#comment-5360466145580552177>
    <http://www.blogger.com/delete-comment.g?blogID=5505898521983641553&postID=5360466145580552177>

1307 <http://www.blogger.com/profile/02996968918666388544> spunea...
    in primavara lui 1994 imi serbam ziua de nastere si faceam clasa a 4-a.
    nu-mi vine sa cred ca in acel an s-a intamplat un asemenea genocid.
    si nici macar nu a fost al 3-lea razboi mondial...

    iti dai seama cat de bine indoctrinati au fost acei hutu. ca sa
    ajungi sa omori atatia oameni trebuie sa ai un creier bine spalat.
    nu e de ajuns sa-i spui unui om ca nu va fi pedepsit pt crimele pe
    care-l pui sa le faca, trebuie sa si faci un animal din el, sa-i
    "ucizi" constiinta. s-a lucrat foarte mult la pregatirea acestui
    genocid. poate mai mult decat la actiunea in sine... 
    24.02.2008 22:48 <#comment-2298709315788470462>
    <http://www.blogger.com/delete-comment.g?blogID=5505898521983641553&postID=2298709315788470462>

Geo Atreides <http://www.blogger.com/profile/10953070062431756345>
spunea...
    Dupa cum o sa citesti in partea a treia, o sa vezi ca ai dreptate,
    Cataline.
    G. 
    24.02.2008 23:21 <#comment-3663162407776399978>
    <http://www.blogger.com/delete-comment.g?blogID=5505898521983641553&postID=3663162407776399978>


*Add your comment*
<http://www.blogger.com/comment.g?blogID=5505898521983641553&postID=6596917944869040841>

